Percheziții la un fost deputat: 400 de mii de lei și 80 de mii de euro, confiscați
La domiciliul unui fost deputat în Parlamentul Republicii Moldova și la rudele acestuia au avut loc percheziții în dimineața zilei de luni, 25 martie. Ofițerii Centrului Național Anticorupție (CNA) și procurorii au descoperit 400 de mii de lei și 80 de mii de euro.
Potrivit unui comunicat CNA, fostul demnitar este bănuit de spălare de bani, îmbogățire ilicită și fals în declarații.
Conform materialelor cauzei penale, fostul deputat a obținut în perioada exercitării funcției de demnitate publică în 2014–2019 "o mărire substanțială a patrimoniului personal și cel al membrilor familiei sale care nu ar putea fi justificată rezonabil în raport cu veniturile sale realizate din exercitarea legală a atribuțiilor în funcțiile deținute".
"Printre proprietățile dobândite se enumeră bunuri mobile, imobile deținute inclusiv peste hotarele țării, iar în vederea tăinuirii acestora dreptul de proprietate era înregistrate pe rude și persoane interpuse", relatează CNA.
Persoana bănuită este cercetată în stare de libertate.